Document ID: /roh_data/filtered/fineweb-2-filterrobots_roh.jsonl.gz/70892

L’interess per l’emprima «sgromblada» da glin en Val Müstair è stà grond. Persunas da tut las Svizra e dal Vnuost han visità ils differents stans e la Tessanda a Sta. Maria. Quai per vesair co che la granezza vegn rutta e suenter elavurada. La glieud ha perfin pudì empruvar ora sez l’artisanadi vegl.
Il Parc da natura Biosfera Val Müstair e la Tessanda avevan lantschà l'onn 2021 il project: «Glin – recultivaziun in Val Müstair». Cun quest project duain ils ers da glin e l’elavuraziun da quel puspè daventar ina part da la cultura e cuntrada da la Val Müstair.
L’onn passà han ins cumenzà cun emprimas provas da plantar glin sin ina surfatscha dad in’ara. Quest onn è vegnì tiers in segund pur ed entant vegnan cultivadas trais aras cun glin. La fin da l’avust 2023 è stada la racolta dal glin ch’è pronta per l’elavuraziun. Il success da l’emprima «sgromblada» en Val Müstair dettia curaschi da cuntinuar cun il project, uschia il directur dal Parc da natüra Biosfera Val Müstair, David Spinnler.